Úradný vestník L 285 , 10/11/2000 S. 0024 - 0025



Rozhodnutie Komisie z 8. novembra 2000, ktorým sa zriaďuje Skupina pre politiku podnikov (oznámené pod číslom dokumentu C(2000) 3089) (2000/690/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, keďže: (1) článok 157 Zmluvy o založení Európskeho spoločenstva poveruje spoločenstvo a členské štáty úlohou zabezpečiť podmienky potrebné pre konkurencieschopný priemysel spoločenstva; (2) v záujme racionalizácie a zjednodušenia začlenenia práce Komisie v oblasti zaužívaných postupov a koordinácie s členskými štátmi podľa oznámenia Komisie "Úlohy politiky podnikov v hospodárstve založenom na nehmotných vstupoch" [1] potrebuje Komisia orgán pre úvahy, diskusie a poradenstvo, zložený zo špičkových odborníkov z podnikového sektora a zo zástupcov členských štátov s názvom "Skupina pre politiku podnikov" (SPP), a to s cieľom preskúmať všeobecné otázky politiky podnikov a poskytovať Komisii pomoc pri zisťovaní a rozširovaní zaužívaných postupov; (3) s cieľom zvýšiť transparentnosť a výkonnosť politiky podnikov a umožniť jej zohrávať strategickejšiu úlohu pri riešení problémov hospodárstva založeného na nehmotných vstupoch by SPP mala pozostávať z dvoch sekcií: prvá by mala byť zložená zo zástupcov členských štátov a druhá z významých osobností vybraných Komisiou zo širokej škály primerane vysokokvalifikovaných kandidátov činných v priemysle, v sektore služieb, v obchode alebo v oblastiach súvisiacich s vývojom inovácií a hospodárstva založeného na nehmotných vstupoch; (4) v záujme primeraného zastúpenia generálnych riaditeľov zo sektoru priemyslu a vnútroštátnych orgánov zodpovedných za malé a stredné podniky (MSP) môžu členské štáty vymenovať do prvej sekcie až dvoch zástupcov; (5) preto je potrebné zriadiť SPP a stanoviť jej pôsobnosť a vnútornú organizáciu; (6) v záujme zabezpečenia primeraného zastúpenia MSP by sa mala stanoviť možnosť paušálnej odmeny pre členov SPP, ktorí sú zamestnaní v malých a stredných podnikoch; (7) Výbor pre obchod a odbyt a Poradný výbor pre družstvá, vzájomné poisťovacie spolky, združenia a nadácie by sa mali rozpustiť, ROZHODLA TAKTO: Článok 1 Týmto sa pri Komisii zriaďuje Skupina pre politiku podnikov, ďalej len "skupina", ktorej členov vymenúva Komisia. Jej úlohou je radiť Komisii v otázkach politiky podnikov. Článok 2 1. Skupina pozostáva z dvoch sekcií: - prvá sekcia (generálni riaditelia) zložená z dvoch zástupcov z každého členského štátu, ktorých menuje každý členský štát, - druhá sekcia (odborná komora) zložená zo 40 členov, ktorých vymenúva Komisia a ktorí zastupujú široké spektrum odborných znalostí v oblastiach dôležitých pre podniky. 2. Na skúmanie osobitných otázok sa na základe mandátu môžu zriadiť pracovné skupiny. 3. Komisia môže pozývať odborníkov, aby sa zúčastnili na práci skupiny, sekcií alebo pracovných skupín. 4. Skupina, jej sekcie a pracovné skupiny zasadajú spôsobom a v čase určenom Komisiou. Zasadnutiam predsedá Komisia a úradníci Komisie sa ich môžu zúčastniť. 5. Skupina a jej sekcie prijmú svoj rokovací poriadok na základe návrhu predloženého Komisiou. Oddelenia Komisie zabezpečujú sekretariát. 6. Komisia môže na internete uverejňovať všetky závery, zhrnutia, časti záverov alebo pracovné dokumenty skupiny alebo jej sekcií, a to v pôvodnom jazyku príslušného dokumentu. Článok 3 Na druhú sekciu sa uplatňujú tieto ustanovenia: - členovia sú menovaní osobne a radia Komisii nezávisle od vonkajších pokynov, - informácie získané pri práci skupiny, jej sekcií alebo pracovných skupín sa nesmú zverejniť, ak Komisia vyhlási, že sa vzťahujú na dôverné záležitosti, - funkčné obdobie členov je dva roky a môže sa predĺžiť. Členovia ostávajú vo funkcii, pokiaľ nie sú nahradení alebo do ukončenia funkčného obdobia, - členovia, ktorí už nemôžu účinne prispievať k práci skupiny, ktorí odsypia, alebo ktorí nedodržiavajú požiadavky stanovené v prvej alebo druhej zarážke tohto článku alebo v článku 287 Zmluvy o založení Európskeho spoločenstva, môžu byť na zostávajúcu časť svojho funkčného obdobia nahradení, - mená členov sa uverejnia v Úradnom vestníku Európskych spoločenstiev. Článok 4 Cestovné náklady a náklady na pobyt členov, pozorovateľov a odborníkov, ktoré vznikli v súvislosti s činnosťou skupiny, uhradí Komisia v súlade s ustanoveniami platnými v rámci Komisie. Výkon ich funkcie nie je odmeňovaný. Komisár zodpovedný za politiku podnikov však môže rozhodnúť, že členovia, pozorovatelia alebo odborníci, ktorí sú zamestnaní v malom alebo strednom podniku [2], sa môžu odškodniť za náklady vyplývajúce z prípravných prác a z neprítomnosti vo svojom podniku paušálnou odmenou vo výške 500 EUR na deň, a to počas najviac 10 dní v roku. Článok 5 Rozhodnutia Komisie 81/428/EHS [3] a 98/215/ES [4] sa týmto zrušujú. Článok 6 Toto rozhodnutie nadobúda účinnosť dňom jeho uverejnenia v Úradnom vestníku Európskych spoločenstiev. Bude sa uplatňovať do 31. decembra 2005. Do tohto dňa Komisia rozhodne o prípadnom predĺžení jeho účinnosti. V Bruseli 8. novembra 2000 Za Komisiu Erkki Liikanen člen Komisie [1] COM(2000) 256 v konečnom znení, vrátane prílohy opisujúcej postup BEST. [2] Podľa definície v odporúčaní Komisie z 3. apríla 1996 (Ú. v. ES L 107, 30.4.1996, s. 4), vrátane samostatne zárobkovo činných osôb. [3] Ú. v. ES L 165, 23.6.1981, s. 24. [4] Ú. v. ES L 80, 18.3.1998, s. 51. --------------------------------------------------